Պատասխան - Դժվար հարց է: Առաջին գնահատեք ներկա իրավիճակը: Դատական համակարգերում էապես աճում են քաղաքացիական հայցերով գործերը: Սա բնական է: Եթե առաջ այդ վեճերով դիմում էին ռայկոմի քարտուղարին, կուսակցական մարմինները ինչ-որ տեղ արբիտրաժի դեր էին խաղում, չկար մասնավորեցված տնտեսություն, կար ավելի շատ պետություն-քաղաքացի հարաբերություններ, ապա հիմա ամբողջ այդ հարցերի համակարգումը տեղափոխվում է դատական համակարգ: ԵՎ միշտ կա կողմ, որը շահել է այդ դատը եւ կողմ, որը պարտվել է: Բնականաբար, դատական գործընթացների մասնակիցների 50% դժգոհ են դատական վճիռներից, քանի որ իրենք պարտվել են: ԵՎ բնականաբար, անվստահության մթնոլորն ինչ-որ չափով միշտ էլ լինելու է: Դատական համակարգում կարտարված, հաջող իրականացված բարեփոխումները պետք է գումարվեն ավանդույթին, որը տարիների ընթացքում պետք է ձեւավորվի, որը քարոզչական մեծ աշխատանք է, քանի որ մեր երկրում շատերը բավարար տեղեկացված չեն դատարանների մասին, օրենսդրության մասին եւ իրավագիտության բավարար գիտելիքներ չունեն: Այս բոլոր քայլերը միասին արդյունքի պետք է բերեն: Այնպես չէ, որ այլ երկրներում հասարակությունը միանշանակ սիրահարված է կամ վստահում է դատական համակարգին կամ ինչ-որ դատավորի: Այդպես չէ: Միացյալ Նահանգներում դատական համակարգը ավելի հզոր է, այնտեղ այլ մոդելի վրա է կառուցված: Այնտեղ դատական համակարգը պետականության համար սյուն է հանդիսանում, Եվրոպայում մի քիչ այլ մոդելներ է կիրառված, բայց անվստահության խնդիրը հատկապես Արեւելյան Եվրոպայում, այնուամենայնիվ, կա: Մտածել, թե մեր հասարակությունում երկու-երեք տարում պատկերացումները կտրուկ կփոփոխվեն ճիշտ չէ: Դատական դպրոց ենք բացելու, իրավաբանական ավարտելը դեռեւս բավարար չի դատավոր դառնալու համար, պետք է գնալ եւս երկու տարի սովորել հատուկ դպրոցում: Դա չի նշանակում, որ ավարտելուց անպայման ազնիվ մարդ է լինելու: Դա կնշանակի, որ արհեստավարժության, գիտելիքների տեսանկյունից պատրաստ կլինի այդ աշխատանքի համար: Ազնվությունը ձեւավորվում է ընտանիքից, տեսնում է ծնողը մի բան է ասում, մի այլ բան անում, միմյանց հետ ազնիվ չեն, հարյուր հանգամանք կա, որ վերջապես կերտում է մարդու տեսակը. Կարեւոր դեր ունեն եւ ընտանիք, եւ դպրոց: Իհարկե, եթե դուք սովորելուց հինգ ստանալու համար պետք է փող տաք դասախոսին, դուք չեք կարող լիարժեք դատավոր դառնալ, քանի որ դուք եղել եք արատավոր պրակտիկայի մի մաս: Բայց նիհիլիստ դառնալ, ասել սա լավ չէ, սա ջնջել, դա էլ ձեւ չի: Պետք է հասկանալ, որ կա գործընթացների զարգացման էվոլյուցիա եւ այդ էվոլյուցիայով անցնելը եւս բերում է բավական դրական արդյունքների: Փորձել ամեն ինչ ջարդել եւ կառուցել նորը, շատ դեքերում ճիշտ հակառակ արդյունքն է տալիս: